Választási Szabályzat 
javaslat
A Vakok és Gyengénlátók Győr-Moson-Sopron Megyei Egyesülete az alábbiak szerint állapítja meg választási Szabályzatát. 

I. A Szabályzat hatálya
A Szabályzat hatálya az Egyesület:
    a)  a Jelölő Bizottságának,

b) az Elnöknek, Elnökségének,

c) a Felügyelő Bizottságának,
d) a küldötteinek, valamint

e) a Csoportok Vezetőségének 

    Választására terjed ki.

II. A választás általános szabályai
1. Az Egyesület minden szerve – hivatali szervezet kivételével - a tagok által választott testület, amelyekben a határozathozatal szavazás útján történik.

2. Minden 18. életévét betöltött cselekvőképes rendes tag, választó és választható is, az Alapszabályban a tisztségre vonatkozóan rögzített feltételek szerint. A cselekvőképességében korlátozott rendes tag esetében annak törvényes képviselőjét illeti meg a választás joga.
    Amennyiben bármely tisztségre jelölt személy nincs jelen a közgyűlésen, akkor a közgyűlés eldönti, hogy választható-e. Igazolt, indokolt távollét esetén nincs szükség a Közgyűlés döntésére.
3. Az Egyesület Elnökének, Elnökségének, a Felügyelő Bizottságnak és a küldötteknek a megválasztása választó közgyűlésen történik.
    Az Elnök újra jelölése esetén a Jelölő Bizottság köteles a hivatalban lévő Elnökség véleményét kikérni és erről a választó közgyűlést tájékoztatni.

4. A közgyűlés - egy évvel a választások előtt - az elnökség előterjesztése alapján, nyílt szavazással 3 tagból és 1 póttagból álló Jelölő Bizottságot választ. A Jelölőbizottság 30 nappal a választásokat megelőzően az Elnökség tudomására hozza a jelölt személyek névsorát. A Jelölőbizottság a jelöltek kiválasztása során figyelembe veszi a jelöltek szakmai felkészültségét, továbbá a látássérültek érdekében kifejtett korábbi érdekképviseleti tevékenységüket. 

5. Amennyiben a szavazók jelenléténél az Alapszabályban előírt számarányok törtszámok, minden esetben felfelé kell kerekíteni. Szavazategyenlőség esetén a szavazást meg kell ismételni.
6. Az Elnökség köteles gondoskodni a szavazás lebonyolításának személyi és tárgyi feltételeiről. 
7. Nyílt szavazásnál a szavazatszámlálók nem lehetnek az Egyesület tagjai vagy dolgozói.
8.  Titkos szavazásnál Szavazatszámláló Bizottságot kell szervezni. A Szavazatszámláló Bizottság 3 tagú, 1 elnökből és 2 tagból áll. A Szavazatszámláló Bizottság 1 tagja olvassa a pontírást, valamint 1 tagja olvassa a síkírást. A Szavazatszámláló Bizottság elnöke vezeti a jegyzőkönyvet a titkos szavazás eredményéről. 

9. A választó közgyűlés jegyzőkönyvében fel kell tüntetni 

a) a választás helyét,

b) a választás kezdő és befejező időpontját, továbbá 

c) az urnák felnyitásának időpontját, 

    d) a választási bizottság tagjainak nevét az elnök esetében a tisztségére      való utalással, 

e) a jelöltek nevét, 

f) az egyes jelöltekre leadott szavazatok számát,

g) az összes szavazat számát, 

h) az összes érvényes szavazat számát, 

i) az érvénytelen szavazatok számát, 

j) azt, hogy a szavazás alatt rendkívüli esemény történt-e, valamint merült-e föl a szavazás folyamán kifogás, továbbá 

k) a megválasztott jelöltek nevét és tisztségét. 

10. A jegyzőkönyvhöz csatolni kell a szavazók névsorát.
 A szavazás ideje alatt a szavazóhelyiségben a szavazókon, a nyílt szavazáshoz felkért szavazatszámlálókon és a jegyzőkönyvvezetőn kívül más nem tartózkodhat. 

11. A választási ciklus alatt az elnöki tisztség – bármilyen okból történt megüresedése esetén, az Alelnök haladéktalanul – de legkésőbb 30 napon belül - köteles összehívni rendkívüli választó közgyűlést.

12. Ha a szavazás végeztével szavazategyenlőség miatt nem állapítható meg valamely tisztségviselő személye, akkor az egyenlő számú szavazattal rendelkező jelöltek vonatkozásában a szavazást meg kell ismételni (max. 2-szer). 

13. A választó közgyűlés eredménytelensége esetén haladéktalanul össze kell hívni az új választó közgyűlést 30 napon belül.
14. A Felügyelő Bizottság működésképtelenné válása esetén 30 napon belül választási közgyűlést kell tartani.
III. A választó közgyűlés rendje
1. A választó közgyűlést az Egyesület elnöke hívja össze legalább 15 nappal   a választás időpontja előtt. 
a) A meghívónak tartalmaznia kell a közgyűlés időpontján és helyszínén kívül a jelöltlistára ajánlottak - betűrendi sorrendben - kialakított névsorát.
b) Legalább 1 Elnökre és további 6 Elnökségi tagra, 4 Felügyelő Bizottsági tagra, legalább 7 küldöttre a a Jelölő Bizottság elnöke, - a Jelölőbizottság 4 tagjára pedig az Elnökség tesz javaslatot.

2. Az előterjesztett lista a tagok javaslatai alapján kibővíthető. A listára ajánlottaknak a választó közgyűlésen néhány percben ismertetniük kell, miért vállalják jelölésüket.
3. A jelölt listára egyenkénti, nyílt szavazással,  a jelenlévők  legkevesebb 33 % igen szavazatával kerülhetnek fel az ajánlott személyek. Az elfogadott listán szereplő jelöltek:

a.) Titkos szavazással egyszerű igen szavazattöbbséggel választandó meg az Egyesület Elnöke, 4 Elnökségi tagja és 2 póttagja, a Felügyelő Bizottság 3 tagja és 1 póttagja.
            b.) Nyílt szavazással egyszerű igen szavazattöbbséggel választandó meg a Jelölő Bizottság 3 tagja és 1 póttagja, az egyéb bizottságok tagjai, valamint a küldöttek.

IV. A választó közgyűlés menete
1.
A levezető elnök nyitja meg a választó közgyűlést. A jelenléti ív alapján megállapítja a jelenlévők számát és a közgyűlés határozatképességét.

2.
Javaslatot tesz és kér 1 elnökből és 2 tagból álló Szavazatszámláló Bizottság összetételére és megválasztására, akik az egyesület pártoló tagjai és önkéntesei is lehetnek.
3. A levezető elnök ismerteti az Elnöki tisztségre, az Elnökségi tagságra valamint a Felügyelő Bizottsági tagságra ajánlottak névsorát, majd felkéri a szavazókat, hogy tegyenek további személyi javaslatokat. Ezt követően – a javasolt személyek bemutatkozása után – a választó közgyűlés a jelöltlistára kerülésről dönt.

4. A jelöltlisták kialakítását követően - technikai szünet után – a szavazók részére nyitott borítékokat osztanak ki. Minden borítékban annyi szavazólap található, ahány jelölt szerepel az elfogadott listán. Egy szavazólapon egy jelölt neve van legalább 20 DPI betűméretű síkírással és pontírással egyaránt feltüntetve. Azon személyek, akik sem a sík-, sem a pontírást nem képesek olvasni, a jelenlévők közül bárkitől segítséget kérhetnek.

5. Ezzel egyidejűleg a Szavazatszámláló Bizottság és egy olyan – a Szavazatszámláló Bizottság által felkért - független személy, aki az Egyesületnek nem tagja, és nem dolgozója, ellenőrzi a szavazóurnákat, hogy üresek-e, majd azokat lepecsételi.

V. Tikos szavazás szabályai

1. Az első boríték az elnöki tisztségre jelöltek nevét tartalmazza. A borítékban annyi szavazólap található ahány jelölt szerepel az elfogadott listán.  A szavazók a kiválasztott legfeljebb 1 elnök jelölt nevét tartalmazó szavazólapot a választási borítékba helyezik bele. A szavazók a borítékot lezárják és az első szavazóurnába dobják. A legtöbb szavazatot elért személy lesz az egyesület elnöke.
2. A következő nyitott boríték, melyet megkapnak a szavazók, az Elnökségi tagok jelöltjeinek nevét tartalmazza. A borítékban annyi szavazólap található, ahány jelölt szerepel az elfogadott listán. A szavazók a kiválasztott legfeljebb 6 Elnökségi tag nevét tartalmazó szavazólapot a választási borítékba helyezik bele, lezárják a borítékot és a második szavazóurnába dobják. 
3. A legtöbb szavazatot elért 4 személy lesz az elnökség rendes tagja, további 2 személy pedig a póttagja. A választási ciklus tartama alatt bármely elnökségi tag tisztségének megüresedése esetén helyére a legtöbb szavazattal megválasztott elnökségi póttag lép. Az alelnököt az Elnökség választja meg tagjai közül egyszerű szavazattöbbséggel, a megválasztását követő első ülésén.

4. A szavazók részére kiosztják az utolsó nyitott borítékot, mely a Felügyelő Bizottsági tagság jelöltjeinek névsorát tartalmazza. A borítékban annyi szavazólap található ahány jelölt szerepel az elfogadott listán. A szavazók a kiválasztott legfeljebb 4 Felügyelő Bizottsági tag nevét tartalmazó cédulát a választási borítékba helyezik, lezárják a borítékot és a harmadik szavazóurnába dobják.
5. A legtöbb szavazatot elért 3 személy lesz a Felügyelő Bizottság rendes tagja, további 1 személy pedig a póttagja. A Bizottság első ülésén a tagok maguk közül választják meg a bizottság elnökét, egyszerű szavazattöbbséggel.
6. A választás végeztével az urnákat a Szavazatszámláló Bizottság tagjai, valamint a 6. pontban említett független személy nyitja föl, majd a Szavazatszámláló Bizottság tagjai összeszámlálják a szavazatokat. 
7. Amelyik választási borítékban a Szavazatszámláló Bizottság 1 elnök, 6 elnökségi tag illetve 4 Felügyelő Bizottsági tag jelöltnél több nevet talál, azt a szavazatot érvénytelennek tekinti és a választási kifogás kivizsgálására előírt határidő elteltével megsemmisíti.
8. A titkos szavazás eredményét a levezető elnök közli a választó közgyűléssel. 
VI. A nyílt szavazás szabályai

1. Nyílt szavazás esetén a jelöltek nevét a választó közgyűlés levezető elnöke olvassa föl betűrendben, a tagok pedig kézfeltartással egyenként szavaznak a jelöltekre. A szavazatszámlálásnál minden esetben közre kell működnie olyan látó személynek, aki az Egyesületnek nem tagja, és nem dolgozója. 

VII.  Az időközi választás eljárási rendje


1.  Időközi választást kell tartani akkor, ha - az Egyesület bármely oknál fogva elnök nélkül  marad, vagy - az elnökség, illetve a bizottságok tagjainak száma az alapszabályban előírt szám alá csökken. 

2.  Az időközi választás eljárási rendje megegyezik a rendes választás eljárási rendjével, azzal a különbséggel, hogy - a Jelölő Bizottság a közgyűlés összehívását megelőző 30 nappal előbb állít jelöltet, a meghívót a rendes közgyűlésre vonatkozó szabályok szerint kell megküldeni. 

VIII. A visszahívás eljárási rendje

1. A közgyűlés titkosan, írásbeli szavazással dönt a szavazásban részt vevő tagok egyszerű szavazattöbbségével az Elnök, az Elnökség tagjának, a Felügyelő Bizottság tagjának visszahívásáról.

2. Az elnök visszahívása: 









        a.) Az elnököt csak akkor lehet visszahívni, ha az új elnököt megnevezik. A két   kérdésről egyszerre kell határozni. 

   b.)A határozathozatal előtt a tagok feladata, hogy megállapítsák a visszahívás okát. Ennek érdekében a tagok meghallgatják a visszahívás előterjesztését, az erre adott elnöki választ és megvitatják azt. 

   c.) Amennyiben a közgyűlés úgy dönt, hogy lefolytatja a szavazást, akkor előtte megnevezi az új elnökjelöltet vagy jelölteket. Az új elnök jelölésére a tagok jogosultak. Elnökjelölt lesz az, akit a jelen levő tagok egyharmada támogat. 

   d.) A jelölés lezárását követően külön-külön szavazócédulán egy zárt borítékban elhelyezésre kerülnek a jelenlegi elnök és az új elnökjelölt(ek) nevét tartalmazó szavazócédulák. A választó azt a szavazó cédulát helyezze az üres borítékba, akit elnöknek szeretne választani. 

   e.) Amely tag a meglevő elnök nevét tartalmazó szavazó cédulát helyezi az üres borítékba, az a meglevő elnök megerősítése mellett döntött. Amely tag az új elnökjelölt nevét tartalmazó szavazócédulát teszi az üres borítékba, azzal az új elnökre szavazott, ezzel egyidejűleg a visszahívásról döntött. 

3. Az Elnökség és a Felügyelő Bizottság tagjának visszahívása:

  a.) Az elnökség és a Felügyelő Bizottság tagjának visszahívására kerülhet sor, ha a tag bármely okból feladatait nem látja el és emiatt az Elnökség és a Felügyelő Bizottság működése elnehezül. 

  b.) Az Elnökség és a Felügyelő Bizottság tagjának visszahívása esetén, annak helyébe, az elnökségi póttag, illetve a Felügyelő Bizottsági póttag lép. 

  c.) Elnökségi póttag, illetve Felügyelő Bizottsági póttag hiányában az Elnökség és a Felügyelő Bizottság tagjának visszahívására az elnök visszahívására vonatkozó eljárást kell alkalmazni. 

IX. Választási kifogás és orvoslása

1.    Amennyiben a szavazó a választás lebonyolítása során rendellenességet tapasztalt, a választást követő 8 napon belül panasszal fordulhat a Jelölőbizottsághoz, mint Választási Bizottsághoz, mely köteles a panaszt 15 napon belül kivizsgálni és a vizsgálat eredményéről az Elnökséget, valamint a panasztevőt értesíteni.

 Ha a vizsgálat olyan súlyos szabálytalanságot mutat ki, amely érdemben befolyásolta a választás eredményét az elnöknek el kell rendelni az új választó közgyűlés összehívását.

X. Csoportok vezető választási rendje

1. A csoportok vezetőség választása megelőzi a megyei választógyűlést.
2. A nyílt szavazással 3 tagú vezetőséget választanak.

3. A legtöbb szavazatot kapott személy lesz a csoport vezetője.

4. A csoportok vezetőségi tagjait is lehet jelölni a Meggyei Elnökség és Országos küldöttek listájára.

5. A választó gyűlés előkészítése a csoportok feladata, levezető elnöknek az Egyesület tagjai közül bárki felkérhető.

XI. Vegyes és hatályba léptető rendelkezések
1. Az Alapszabályban meghatározott összeférhetetlenség és kizáró okok irányadóak a csoportok vezetőségi választásoknál is.
2. A Felügyelő Bizottság tagjai más tisztségre nem választhatóak és nem lehetnek a  tisztségviselők (alapszabály 4 §. (2) közeli hozzátartozói (Új Ptk, 8:1 § 1) 1.)
3. Ezen szabályzat az Egyesület hatályos Alapszabályának mellékleteként, az elfogadás napján lép hatályba. Rendelkezéseit az Alapszabály vonatkozó részeivel együtt kell alkalmazni.

4. Jelen Választási szabályzat a Vakok és Gyengénlátók Győr-Moson-Sopron Megyei Egyesülete 2020. augusztus 25. napján tartott közgyűlése által elfogadott egységes szerkezetbe foglalt dokumentum.

Győr, 2020.augusztus 25.






Dömötör Attila

